Yengil avtomobil bilan to‘qnashib ketmaslik uchun keskin o‘ngga burilgan — “Toshshahartrans” 70 yoshli kishi va 5 yoshli bolani urib yuborgan avtobus haqida

Toshkentning Chilonzor tumanida MAN avtobusi 70 yoshli kishi va 5 yoshli bolani urib yuborgandi. “Toshshahartrans” holat yuzasidan rasmiy ma’lumot berdi.
Voqea 8-mart kuni, soat 11:30 larda yuz bergandi. Avtobus urib yuborgan 5 yoshli bola shifoxonaga yotqizilgan, 70 yoshli kishi esa olgan tan jarohatlari sababli vafot etgandi.
“Toshshahartrans” xabariga ko‘ra, voqea “7-Avtobus saroyi” filiali tasarrufidagi saroy raqami 296 bo‘lgan, MAN rusumli, 94-avtobus yo‘nalishli avtobus ishtirokida yuz bergan. Haydovchi S.M. avtobusni Chilonzor ko‘chasi bo‘ylab boshqarib ketayotganida yo‘lda to‘xtab qolgan yengil avtomobil bilan to‘qnashib ketmaslik maqsadida avtobusni keskin o‘ngga burgan. Oqibatda yo‘l chetida turgan 2 nafar piyodani urib yuborgan.
Hozirda mazkur yo‘l-transport hodisasi Toshkent shahar Yo‘l harakati xavfsizligi boshqarmasi tomonidan belgilangan tartibda rasmiylashtirilgan hamda “Toshshahartransxizmat”ning Yo‘lovchi transportida harakat xavfsizligini nazorat etish bo‘limi tomonidan xizmat surishtiruvi o‘tkazilmoqda.
 Toshkentda avtobus urib yuborgan 5 yoshli bolaning ahvoli haqida ma’lumot berildi